Billigere å stifte AS

I en ny utredning som ble overlevert Justisdepartementet i ettermiddag foreslås det at kravet til minste aksjekapital i aksjeselskap senkes fra 100.000 til 30.000 kroner.

FORENKLING: Nærings- og handelsminister Trond Giske sier i pressemelding at regjeringen ønsker ytterligere tiltak for å gjøre hverdagen enklere for bedriftene. Foto: Scanpix Vis mer

Publisert: Oppdatert: 7. mai 2012 20:48 , Publisert: 11. januar 2011 15:25

Dette skal gjøre det enklere og billigere å stifte aksjeselskap. En slik forenkling av aksjeloven har lenge vært ønsket av næringslivet og våre naboland Sverige og Danmark har allerede gjennomført en slik forenkling.

LES OGSÅ:

Småbedrifter slipper revisjon

Sikrere organisasjonsform

Sjefredaktør i Dine Penger, Tom Staavi. Foto: Sjur Jansen Vis mer

- Dette er veldig gode nyheter for småbedriftseiere, sier Tom Staavi, redaktør i Dine Penger.

- En lavere terskel for å etablere aksjeselskap gjør at mange som i dag driver enkeltpersonforetak kan gå over til en sikrere organisasjonsform som et AS faktisk er. Mange vil nyte godt av å få et klart skille mellom privat økonomi og firmaets økonomi, sier Staavi.

I et AS hefter nemlig ingen av aksjonærene for mer enn hva de har skutt inn i aksjekapital. Det betyr at dersom firmaet går konkurs, uansett hvor mye gjeld det har, vil du bare kunne tape aksjekapitalen. Du slipper å bekymre deg for at hele din private formue går med til å dekke firmaets forpliktelser. Et AS anses derfor som en sikrere organisasjonsform

LES OGSÅ:

- For vanskelig å være gründer

Flere forenklinger foreslått

Det er advokat Gudmund Knudsen som på oppdrag fra Justisdepartementet har utredet spørsmål om forenkling av aksjeloven.

Knudsen foreslår også en rekke andre endringer som vil gjøre aksjeloven enklere og bedre tilpasset små og mellomstore aksjeselskaper, blant annet ved økt bruk av elektroniske løsninger ved stiftelse av AS .

I tillegg foreslår han smidigere regler for utdeling av utbytte og erverv av egne aksjer, og mer fleksible regler for organiseringen av selskapet.

Avvikler revisjonsplikt

-

Regjeringens avvikling av revisjonsplikten

for de minste aksjeselskapene innebar en stor forenkling. Vi ønsker ytterligere tiltak for å gjøre hverdagen enklere for bedriftene. Forslagene i utredningen om aksjeloven er viktige innspill i det arbeidet, sier nærings- og handelsminister Trond Giske.

Forslaget fra Gudmund Knudsen sendes nå ut på høring.